Afgedankte taksbaas bly afgedankTom Moyane, die afgedankte kommissaris van die Suid-Afrikaanse Inkomstediens (SAID), se. Foto: ANA Tom Moyane, die afgedankte kommissaris van die Suid-Afrikaanse Inkomstediens (SAID), se poging om weer in sy amp as hoof van die inkomstediens aangestel te word, het misluk. Regter Hans Fabricius het Dinsdag in die hooggeregshof in Pretoria Moyane se aansoek om weer as kommissaris aangestel te word met koste van die hand gewys. Dit is Moyane se tweede bloedneus in die afgelope paar weke. Verlede maand het die konstitusionele hof Moyane se aansoek dat die Nugent-kommissie van ondersoek opgeskort word, van die hand gewys. Moyane het die aansoek ingedien dat die kommissie van ondersoek onwettig verklaar moes word nadat pres. Cyril Ramaphosa aanbevelings van die kommissie dat Moyane afgedank moet word, aanvaar het. Die hof het egter beslis Moyane het versuim om gronde vas te stel oor hoekom dié hof die aansoek moes aanhoor. Die hof het gesê Moyane het nie ander kanale tot sy beskikking gebruik voor hy die konstitusionele hof genader het nie. Hou Maroela Media dop vir meer.